Луиш ди Камоинш
Страстта е огън и гори без дим…

Превод от португалски: Симеон Хаджикосев, 1984

chitanka.info

Страстта е огън и гори без дим.

Тя рана е и болка, но блажена,

сред задоволство — незадоволена,

боли те, но си цял и невредим.

Ненавист тя е, а не път любим —

да си самичък в цялата вселена,

душата ти да бъде все смутена,

тя трови ни, а ние я търпим.

Тя пленник сам да станеш те подбужда,

властителя превръща в победен,

с убиеца си тя завързва дружба.

Но как успява все пак ден след ден

приятелство в сърцата да събужда,

щом тя е с нрав тъй неустановен?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.